**Ekonomikos ir verslumo ilgalaikis planas III gimnazijos klasei**

Ilgalaikio plano pavyzdys pateikiamas vadovaujantis Ekonomikos ir verslumo bendrosios programos (toliau – BP) nuostatomis. Bendrųjų programų dalykų mokymosi turinys pateikiamas, apimant 100 proc. bendruosiuose ugdymo planuose dalykui numatytų metinių pamokų. Lentelėje pateiktą pamokų skaičių mokytojas gali keisti atsižvelgdamas į mokinių poreikius, pasirinktas mokymosi veiklas ir ugdymo metodus.

Mokykloje susitariama dėl mokymosi turinio pasirinkimo principų, įgyvendinimo nuostatų ir derinimo su kitais toje klasėje ar gretimose klasėse dirbančiais mokytojais, atsižvelgiant į mokinių mokymosi poreikius.

Ugdymo plane III gimnazijos klasėje Ekonomikai ir verslumui skirta 3 savaitinės pamokos, t.y. 108 akademinės valandos.Kadangi ekonomikos ir verslumo ugdymo procese skatinama ugdymą sieti su įvairių gyvenimo sričių praktika, problemomis ir jų sprendimų paieška, naudoti ugdymo metodus, skatinančius aktyvią mokinių veiklą, bendravimą ir bendradarbiavimą, savarankiškumą, kūrybiškumą, asmeninę atsakomybę, todėl **rekomenduojama 2 pamokas per savaitę skirti teoriniam kursui ir 1 pamoką per savaitę – praktiniam verslumo ugdymui,** t.y.ugdymo sritį „Verslo organizavimas ir verslumo gebėjimų ugdymasis“ dėstyti visus metus 1 valandą per savaitę, kad mokiniai galėtų praktiškai išbandyti mokomosios verslo įmonės (MMB) įkūrimą, valdymą ir likvidavimą.

Ilgalaikio plano pavyzdyje pateikiamas preliminarus Bendruosiuose ugdymo planuose dalykui numatyto valandų skaičiaus paskirstymas:

* stulpelyje „Mokymo(si) turinio tema“ yra pateikiamos Ekonomikos ir verslumo BP temos;
* stulpelyje „Valandų skaičius“ yra nurodytas rekomenduotinas nagrinėjant temą pasiekimams ugdyti pamokų skaičius. Daliai temų valandos nurodytos intervalu, pvz., 1–2. Lentelėje pateiktą pamokų skaičių mokytojas gali keisti atsižvelgdamas į mokinių poreikius, pasirinktas mokymosi veiklas ir ugdymo metodus;
* stulpelyje „ Ugdomi pasiekimai“ aprašoma, kokius pasiekimus rekomenduojama ugdyti;
* stulpelyje „ Ugdomos kompetencijos“ nurodoma, kokios kompetencijos yra ugdomos;
* stulpelyje „ Esminės sąvokos“ yra nurodoma, kokias sąvokas reikėtų aptarti nagrinėjamoje temoje;
* stulpelyje „Tarpdalykinės temos/Galimos mokinių veiklos“ pateikiamas veiklų sąrašas yra susietas su BP įgyvendinimo rekomendacijų dalimi „Dalyko naujo turinio mokymo rekomendacijos“, kurioje galima rasti išsamesnės informacijos apie ugdymo proceso organizavimą įgyvendinant atnaujintą BP.
* Mokytojo nuožiūrai paliktos 6 rezervinės valandos.

Dėl ilgalaikio plano formos nutarimą priima mokyklos bendruomenė, todėl nebūtina siekti vienodos formos, svarbu sudaryti ilgalaikį planą taip, kad jis būtų patogus ir informatyvus mokytojui, padėtų planuoti trumpesnio laikotarpio (pvz., pamokos, pamokų ciklo, savaitės) ugdymo procesą, kuriame galėtų būti nurodomi ugdomi pasiekimai, kompetencijos, sąsajos su tarpdalykinėmis temomis. Planas orientuotas aktyviai ir kūrybinei mokinių veiklai ugdyti. Organizuojant ugdymo procesą, taikomi įvairūs aktyvūs mokymo ir mokymosi metodai: situacijos modeliavimai, kompiuteriniai modeliavimai, verslo žaidimai, tiriamasis darbas, diskusijos, darbas grupėse ir kt. Pamokų ir veiklų planavimo pavyzdžių galima rasti vidurinio ugdymo BP įgyvendinimo rekomendacijų dalyje „Veiklų planavimo ir kompetencijų ugdymo pavyzdžiai“. Planuodamas mokymosi veiklas mokytojas tikslingai pasirenka, kurias kompetencijas ir pasiekimus ugdys atsižvelgdamas į konkrečios klasės mokinių pasiekimus ir poreikius. Šį darbą palengvins naudojimasis Švietimo portale pateiktos BP atvaizdavimu su mokymo(si) turinio, pasiekimų, kompetencijų ir tarpdalykinių temų nurodytomis sąsajomis.Vidurinio ugdymo BP įgyvendinimo rekomendacijų dalyje “Tarpdalykinės temos Ekonomikos ir verslumo dalyko programoje “ išryškinti tarpdalykinių temų aspektai, jungtys su kitais dalykais, dalykų horizontalios tarpusavio dermės.

|  |  |  |  |  |  |  |
| --- | --- | --- | --- | --- | --- | --- |
| **EIL. NR.** | **MOKYMOSI TURINIO TEMA** | **VALANDŲ SKAIČIUS** | **UGDOMI PASIEKIMAI** | **UGDOMOS KOMPETENCIJOS** | **ESMINĖS SĄVOKOS** | **TARPDALYKINĖS TEMOS/GALIMOS MOKINIŲ VEIKLOS** |
| **I sritis Orientavimasis rinkoje**  **Planuojamas pamokų skaičius : 46** | | | | | | |
| 1. | Ekonomikos mokslo raida ir ryšiai su kitais mokslais. Esminiai ekonomikos klausimai. Mikro- ir makroekonomikos problemos ir ekonominių subjektų pasirinkimai. Neoklasikinės ekonomikos ir elgsenos ekonomikos pagrindiniai principai. Diskutuojama, kodėl visi privalo išmanyti ekonomikos pagrindus, apibūdinama ekonomikos svarba visuomenės gyvenime, nusakomi pagrindiniai ekonominės minties raidos etapai. | 3-4 | 1. Vertina atskirų rinkos dalyvių (gamintojų, namų ūkių, bankų, profesinių sąjungų) elgseną. Analizuoja pinigų paklausą ir pasiūlą bei jų įtaką kainų lygiui. 2. Vertina prekių, paslaugų ir išteklių kainų pokyčius. Identifikuoja kainų pokyčių priežastis ir paaiškina jų poveikį ekonomikai (gamintojų, vartotojų požiūriu). Diskutuoja apie tvarios gamybos ir tvaraus vartojimo svarbą visuomenei. 3. Atpažįsta realiame gyvenime skirtingos konkurencijos rinkas ir analizuoja jų priežastis. Vertina skirtingos konkurencijos rinkų poveikį gamintojams ir vartotojams. | Pažinimo;  Komunikavimo;  Kūrybiškumo;  Pilietiškumo;  Kultūrinė;  Skaitmeninė;  Socialinė, emocinė ir  sveikos gyvensenos. | Alternatyvieji kaštai, ribiniai kaštai, sąnaudos, ribinė nauda, vartotojas,  racionali elgsena,  atsakingo vartojimo koncepcija, gamintojas, ekonominiai subjektai, verslo įmonė, namų ūkiai, valstybinis sektorius, mikroekonomika, makroekonomika, paklausa, pasiūla, paklausos dėsnis, Vebleno, Gifeno prekės,  pasiūlos dėsnis, paklausos/pasiūlos funkcijos, stygius, perteklius, rinkos pusiausvyra,  rinkos kaina, elastingumas, prekių/paslaugų rinka, išteklių rinka, darbo paklausa ir pasiūla, tobula konkurencinė rinka, monopolija, oligopolija, monopolinė konkurencija, monopsonija, oligopsonija, ekonomikos sistemos (tradicinė/papročių, komandinė, rinkos, mišrioji), pinigai, pinigų funkcijos, pinigų paklausa ir pasiūla, pinigų bazė, šiuolaikiniai pinigai, prekiniai-piniginiai mainai, barteriniai mainai, bankai. | Kultūros paveldas;  Antikorupcija;  Darnus vystymasis;  Žinios apie finansus. |
| 2. | Ištekliai. Išteklių ribotumas, pasirinkimo alternatyvos ir alternatyvieji kaštai, gamybos galimybių kreivė, ribinė analizė (ribinės sąnaudos ir ribinė nauda). Ekonominė apytaka (prekių, išteklių ir pinigų judėjimas tarp ekonomikos dalyvių). Vartotojo, gamintojo perviršis. Nagrinėjamos pagrindinės išteklių grupės (gamtiniai ištekliai, darbo jėga, kapitalas, verslumas). Analizuojamas išteklių paskirstymo efektyvumas (su mažiausiomis sąnaudomis gauti didžiausią naudą) taikant gamybos galimybių kreivę. | 5-6 | Žiedinė ekonomika;  Aplinkos tvarumas;  Tausojantis žemės ūkis;  Atsakingas vartojimas. |
| 3. | Ekonomikos sistemos (tradicinė (papročių), komandinė, rinkos, mišrioji). Apibūdinami ekonominių sistemų tipai, nusakomi jų skiriamieji bruožai, jų išteklių stygiaus problemos sprendimai. Diskutuojama apie valstybės vaidmenį rinkos ekonomikoje. | 2-3 | Kultūros paveldas;  Darnus vystymasis – be skurdo ir bado. |
|  | Rinka. Prekių (paslaugų) rinka, išteklių rinka, finansų rinka. Rinkos mechanizmas: pasiūla, paklausa, jų sąveika, rinkos kaina ir jos pokyčiai. Mokesčių, subsidijų poveikis paklausos, pasiūlos, rinkos kainai, kiekiui; kainų reguliavimas ir jo pasekmės rinkai. Paklausos ir pasiūlos elastingumas kainų atžvilgiu, kiti paklausos elastingumo atvejai (elastingumas pajamų atžvilgiu, kryžminis elastingumas). Nusakomas pasiūlos ir paklausos sąveikos vaidmuo nustatant kainas, kaip paklausos ir pasiūlos pokyčiai veikia kainas, kokie yra pagrindiniai paklausos ir pasiūlos elastingumą lemiantys veiksniai. Skaičiuojami paklausos ir pasiūlos elastingumo kainų atžvilgiu koeficientai. Paaiškinami esminiai rinkos mechanizmo privalumai ir trūkumai. | 14 | Žinios apie finansus  TITAN simuliacija  Susitikimas su VMI atstovu. |
|  | Išteklių rinka (darbo rinka, kapitalo rinka, žemės rinka). Darbo paklausa ir pasiūla. Profesinių sąjungų veikla ir įtaka darbo rinkai. Aptariamos darbo rinkos tendencijos, diskutuojama apie ateities profesijas. | 4-5 | Žiedinė ekonomika;  Mokymasis visą gyvenimą;  Ugdymas karjerai.  Susitikimas su Užimtumo tarnybos atstovu |
|  | Konkurencijos struktūra. Rinkos konkurencijos struktūra: tobula konkurencija, monopolija, oligopolija, monopolinė konkurencija, monopsonija, oligopsonija. Konkurencijos nauda ir netobulos konkurencijos keliami pavojai. Analizuojamos rinkos konkurencijos struktūrų charakteristikos, išryškinami jų skirtumai. Nusakoma kokią naudą iš konkurencijos patiria vartotojas. Antimonopolinė politika (konkurencijos politika Lietuvoje). Įmonių̨ susijungimai. Draudžiami susitarimai (karteliai). | 9-10 | Darnus vystymasis – be skurdo ir bado;  Ugdymas karjerai. |
|  | Pinigai. Pinigų funkcijos ir vaidmuo ekonomikoje. Pinigų raida. Aukso standartas. Barteriniai mainai, dalijimosi ekonomika. Bankai, bankų sistema ir bankų vaidmuo ekonomikoje, pinigų pasiūla ir paklausa, pusiausvyra pinigų rinkoje. Pinigų bazė (P0) ir pinigų pasiūlos elementai: P1, P2, P3 pinigai. Nagrinėjama pinigų atsiradimo istorija ir pinigų funkcijos. Analizuojami pinigų pasiūlos elementai, diskutuojama apie bankų vaidmenį ekonomikoje. | 6 | Žinios apie finansus  Susitikimas su banko atstovu. |
| **II sritis Asmeninių finansų tvarkymas**  **Planuojamas pamokų skaičius : 20** | | | | | | |
| *Eil. Nr.* | *Mokymosi turinio tema* | *Valandų skaičius* | *Ugdomi pasiekimai* | *Ugdomos kompetencijos* | *Esminės sąvokos* | *Tarpdalykinės temos/ galimos mokinių veiklos* |
|  | Namų biudžetas. Analizuojama Lietuvos namų ūkių pajamų ir išlaidų struktūra. Mokoma sudaryti ir koreguoti biudžetą pagal įvairius scenarijus. | 2-3 | 1. Vertina Lietuvos gyventojų (namų ūkių) pajamų ir išlaidų struktūrą (minimaliai dešimties metų), išryškina jos kitimo tendencijas ir pateikia argumentuotas įžvalgas. 2. Analizuoja dabartines ir planuoja savo ateities pajamas, turto pokyčius, savo būsimą pensiją. Palygina skirtingų finansinių institucijų namų ūkiams siūlomus taupymo ir investavimo produktus. Apibūdina būdus ir kelius, kaip siekti finansinės nepriklausomybės. 3. Analizuoja infliacijos įtaką taupymo ir skolinimosi sprendimams. Palygina gyvybės draudimo, savanoriško pensijų kaupimo alternatyvas. | Pažinimo;  Komunikavimo;  Kūrybiškumo;  Pilietiškumo;  Kultūrinė;  Skaitmeninė;  Socialinė, emocinė ir  sveikos gyvensenos. | Gyventojų pajamų šaltiniai, disponuojamos pajamos, vartojimo išlaidos, bruto ir neto darbo užmokestis, minimali  mėnesinė alga, neapmokestinamas pajamų dydis, vidutinis darbo užmokestis, vidutinė pensija, nuomos pajamos, gyventojų pajamų mokestis, pajamų deklaravimas, finansinės institucijos, taupymas, investavimas, palūkanos (paprastosios, sudėtinės), palūkanų norma (nominali ir reali), šeimos biudžetas, akcijos, obligacijos, taupymo lakštai, dividendai, pelningumas, likvidumas, gyvybės ir ne gyvybės draudimas, privalomas ir savanoriškas draudimas, kriptovaliutos, investicijų rizika, anuitetas. | Intelektinė nuosavybė;  Planavimas ir valdymas;  Finansinė rizika ir grąža; |
|  | Vartojimas, taupymas, skolinimas(is) ir investavimas. Vartotojų teisės ir apsauga. Aptariami įvairūs patikimi informacijos šaltiniai, kurie gali padėti planuoti ir pasiekti finansinį tikslą. | 2-3 | Žinios apie finansus;  Planavimas ir valdymas; |
|  | Finansų institucijos. Finansų institucijų teikiamos paslaugos, kreditai. Lizingas. Greitieji kreditai. Mokoma nagrinėti sutartis, susijusias su asmeniniais finansais, ir analizuoti pagrindinius įvairių sutarčių elementus. Lyginamos skirtingų bankų ir kitų finansinių įstaigų indėlių ir paskolų palūkanų normos. Mokoma argumentuotai priimti geriausią sprendimą iš kelių alternatyvių variantų. | 4 | Mokymasis visą gyvenimą;  Žinios apie finansus;  Finansinė rizika ir grąža.  Susitikimas su banko ar kitos finansų įmonės atstovu. |
|  | Darbo užmokesčio apskaita. Bruto ir neto darbo užmokestis. Darbdavio ir darbuotojo mokesčiai. Analizuojama, kokiais pagrindiniais principais pagrįstas darbo užmokesčio skaičiavimas, kokie veiksniai lemia darbo užmokesčio dydį, rinkos poveikį darbo užmokesčiui. | 2-3 | Žinios apie finansus;  Ugdymas karjerai. |
|  | Taupymas ir investavimas. Taupymo ir investavimo priemonės, galimybės ir kriterijai. Vertybinių popierių rinkos priežiūra. Vertybinių popierių birža. AB NASDAQ OMX Vilnius ir jos teikiamos paslaugos. Investiciniai fondai. Banko indėliai. „72“ taisyklė. Investicijos į auksą, nekilnojamąjį turtą ir kt. asmens investicijos. Pinigų vertės kitimas laike. Analizuojami vertybinių popierių pirkėjų ir leidėjų tikslai. Paaiškinamos investicijų grąžos ir rizikos sąsajos bei investicijų portfelio diversifikavimo nauda. Analizuojama infliacijos įtaka vartojimui, taupymui ir investiciniams sprendimams. | 5-6 | Mokymasis visą gyvenimą;  Žinios apie finansus;  Planavimas ir valdymas;  Finansinė rizika ir grąža;  Ugdymas karjerai.  Apsilankymas Vertybinių popierių biržoje; KTU Bloomberg terminale. |
|  | Lietuvos pensijų sistema. Draudimo paslaugos gyventojams. Aptariama Lietuvoje egzistuojanti pensijų sistema. Aptariami įvairūs draudimo produktai, draudimo rinkos dalyviai. | 3-4 | Žmogaus teisės, lygios galimybės |
| **III** **sritis Verslo organizavimas ir verslumo gebėjimų ugdymasis**  **Planuojamas pamokų skaičius : 36**  **Pastaba: rekomenduojama šią sritį dėstyti visus metus po**  **1 val. per savaitę (praktinis verslumo ugdymas)** | | | | | | |
| *Eil. Nr.* | *Mokymosi turinio tema* | *Valandų skaičius* | *Ugdomi pasiekimai* | *Ugdomos kompetencijos* | *Esminės sąvokos* | *Tarpdalykinės temos/ galimos mokinių veiklos* |
|  | Antreprenerystė. Antreprenerystė ir verslas, verslininkas ir vadovas. Verslininkas novatorius. Asmenybės įtaka verslo sėkmei. Vadovo indėlis į verslą. | 1-2 | 1. Paaiškina valstybės ir verslo interesų derinimo svarbą. Analizuoja vadovo indėlį į verslą. Apibūdina planavimo, veiklos organizavimo ir kontrolės svarbą vadovaujant įmonei. Išsirenka geriausią verslo organizavimo alternatyvą.      1. Vertina vartotojų ir visuomenės interesus bei socialinę verslo atsakomybę. Apibūdina lobizmo privalumus ir trūkumus, atpažįsta korupcijos apraiškas. Praktiškai išbando verslo įmonės (MMB) įkūrimą, valdymą ir likvidavimą. 2. Įvertina savo kuriamos įmonės ar produkto kaštus ir gautinas pajamas. | Pažinimo;  Komunikavimo;  Kūrybiškumo;  Pilietiškumo;  Kultūrinė;  Skaitmeninė;  Socialinė, emocinė ir  sveikos gyvensenos. | Verslas, verslumas, antrepreneris, darbo našumas, produktas (galutinis, tarpinis) pardavimų pajamos, pardavimų savikaina, bendrosios pajamos, vidutinės pajamos, ribinės pajamos, bendrieji kaštai, vidutiniai kaštai, ribiniai kaštai, pastovūs kaštai, kintami kaštai, gamybos masto ekonomija, mažėjančio ribinio rezultatyvumo dėsnis, pelnas/ nuostolis, pelno maksimizavimo sąlyga, lūžio taškas, produkto savikaina, balansas, pinigų srautų ataskaita, pelno/nuostolių ataskaita, pradinis (įstatinis) ir akcinis kapitalas, pagrindinis ir apyvartinis kapitalas, ilgalaikis ir trumpalaikis turtas, ilgalaikiai ir trumpalaikiai įsipareigojimai, bendrasis pelningumas, grynasis pelningumas, pelno mokesčiai, rinkodara, reklama, autorių teisės, patentas, prekinis ženklas, finansiniai šaltiniai, sutelktinis finansavimas, nuosavybė, sąžininga konkurencija, bankrotas, elektroninis verslas. | Intelektinė nuosavybė;  Medijų raštingumas;  Ugdymas karjerai.  Susitikimas su verslo įmonės atstovu/ lankymasis įmonėje. |
|  | Verslo organizavimo formos. Nagrinėjamos verslo organizavimo formos: siekiančios pelno (IĮ, Ūkinė bendrija, MB, UAB, AB), pelno nesiekiančios organizacijos (VšĮ, Profesinių sąjungų ir kt.). Individuali veikla (pagal pažymą ir pagal verslo liudijimą). Mokomoji mokinių bendrovė (MMB). Licencinis verslas. Elektroninis verslas. Socialinis verslas. Socialiai atsakingas verslas. Analizuojami verslo organizavimo formų privalumai ir trūkumai. Diskutuojama, kokius klausimus reikia spręsti kuriant ir likviduojant įmonę. Nagrinėjamos įmonių bankroto priežastys ir pasekmės. Praktiškai įgyvendinama verslo idėja kuriant MMB. | 3-4 | Darnus vystymasis; |
|  | Įmonių klasifikacija pagal dydį. Analizuojami įmonių klasifikavimo (pagal dydį) kriterijai. Naudojant statistinius duomenis analizuojamos smulkaus ir vidutinio verslo tendencijos Lietuvoje. | 1-2 | Medijų raštingumas |
|  | Įmonės valdymo struktūra. Įmonės valdymas nagrinėjamas organizaciniu požiūriu (personalas, struktūra, valdymo technika) ir procesiniu požiūriu (planavimas, organizavimas, vadovavimas, kontrolė). Įmonės žmogiškųjų išteklių planavimas. Kvalifikacijos kėlimas. Darbuotojų motyvavimas. Vidinė komunikacija organizacijoje. Praktiškai įgyvendinamas žmogiškųjų išteklių planavimas, valdymo struktūros formavimas, darbuotojų motyvavimas ir vidinė komunikacija savo kuriamoje MMB. | 3 | Planavimas ir valdymas |
|  | Verslo etika. Organizacijos kultūra. Autorių teisių apsauga (produktų, marketingo sprendimų ir pan.), plagijavimas. Efektyvaus bendravimo ir bendradarbiavimo gebėjimai, darbo komandoje, konfliktų valdymo gebėjimų ugdymas(is). Analizuojama, nuo ko priklauso valdymo ir darbo kultūra, kas yra verslo etika, koks etikos ir teisės ryšys. Atsakomybės prisiėmimas kuriamoje MMB. Diskutuojama apie socialinę atsakomybę, etikos kodeksą ir vertybių svarbą organizacijoje. | 2-3 | Darnus vystymasis;  Ugdymas karjerai. |
|  | Inovacijos. Socialinės ir technologinės inovacijos ir jų praktinė reikšmė. Mokslinių tyrimų ir eksperimentinės plėtros (MTEP) vaidmuo verslui, visuomenei ir darniai (tvariai) plėtrai. Įmonės startuoliai. Analizuojami konkretūs pavyzdžiai, vertinama aukštos pridėtinės vertės pramonės šakų (įmonių) reikšmė Lietuvos ir pasaulio ekonomikai, įtaka aplinkai ir žmonėms. | 2 | Pažangios technologijos, inovacijos;  Aplinkos tvarumas;  Atsakingas vartojimas.  Susitikimas su Startuolių įmonės atstovu/ lankymasis įmonėje |
|  | Inovacijų politika. ES ir Lietuvos inovacijų politika: tikslai, iniciatyvos ir finansavimas. Sumani specializacija. ES inovacijų švieslentė. Supažindinama su ES įgyvendinamomis iniciatyvomis bei inovacijų politikos įgyvendinimu Lietuvoje. | 1-2 | Pažangios technologijos, inovacijos |
|  | Skaitmeninimas. Verslo skaitmeninimas ir iššūkiai Pramonė 4.0 ir Pramonė 5.0 kontekste. Dirbtinis intelektas. Analizuojamos skaitmeninimo teikiamos galimybės, privalumai ir trūkumai. Svarstomos inovatyvių verslo idėjų įgyvendinimo ir startuolių kūrimo galimybės mokykloje, kuriami inovatyvūs produktų gamybos sprendimai mokomojoje mokinių bendrovėje. Diskutuojama apie skaitmeninės industrijos revoliucijos įtaką ir perspektyvas Lietuvoje ir pasaulyje. | 1-2 | Pažangios technologijos, inovacijos |
|  | Verslo planavimo būtinybė. Verslo planas. Verslo modeliai (B2B, B2C, B2G ir kt.). Verslo modelio drobė (angl. business model canvas). Parengiamas verslo planas pasirinktai verslo idėjai (gaminiui, paslaugai). | 2-3 | Planavimas ir valdymas |
|  | Rinkodara. Rinkodaros strategija (rinkos segmentavimas, pozicionavimas). Rinkodaros elementai, taktika (4P, 7P) ir aplinka. Konkurencija. Rinkos tyrimai. Prekės gyvavimo ciklas. Rinkos kainos ir konkurentų nustatymas. Verslo vidinės ir išorinės aplinkos analizė ir SSGG (angl. SWOT) matricos sudarymas. Analizuojama rinkodaros svarba, tikslai, tipai, koncepcijos, kainos vaidmuo rinkodaroje. Diskutuojama apie naudojamus reklamos metodus. Atliekamas pasirinktos prekės (produkto) rinkos tyrimas ir parengiamas rinkodaros planas. | 4 | Medijų raštingumas |
|  | Verslo finansavimo šaltiniai. Investavimo į verslą galimybės ir rizikos įvertinimas. Kredito principai (tikslingumas, terminuotumas, grąžintinumas, draudimas), palūkanos. Pirminis viešas akcijų siūlymas. | 1-2 | Žinios apie finansus;  Planavimas ir valdymas;  Finansinė rizika ir grąža. |
|  | Įmonės kaštai. Trumpojo ir ilgojo laikotarpio kaštai. Produkto savikaina. Įmonės veiklos rezultatai (pajamos, sąnaudos, pelnas (nuostolis)). Analizuojamas atsiperkamumas (lūžio taškas, nenuostolingumas), skaičiavimais ir grafiškai nustatomas lūžio taškas. Taiko ekonominį požiūrį į kaštų ir pelno sampratą. Atsižvelgiant į laiko veiksnį, analizuojamos gamybos kaštų rūšys ir jų kitimo tendencijos | 6 | Žinios apie finansus |
|  | Verslo strategijos ir tikslai. Analizuojama verslo strategija ir tikslai (pelno maksimizavimas, pajamų maksimizavimas, socialinė atsakomybė, rinkos didinimas ir kt.). | 1-2 | Planavimas ir valdymas |
|  | Apskaita verslo įmonėje (balansas, pelno arba nuostolio ataskaita, pinigų srautų ataskaita). Pelno paskirstymas. Įmonės turtas (ilgalaikis, trumpalaikis). Analizuojama kaip sudaromas balansas, pelno arba nuostolio ataskaita, pinigų srautų ataskaita. Atliekama verslo ataskaitų analizė. Mokoma tvarkyti MMB finansinę apskaitą. | 3 | Žinios apie finansus;  Planavimas ir valdymas |
|  | Verslo mokesčiai (pelno, pridėtinės vertės, žemės, nekilnojamo turto, akcizo, individualios veiklos ir kiti verslo mokami mokesčiai). Verslą reglamentuojantys įstatymai (darbo kodeksas, socialinės apsaugos įstatymai, aplinkos apsaugos įstatymai, konkurencijos įstatymas). Analizuojama vyriausybės mokesčių politikos bei kitų verslą reglamentuojančių teisės aktų įtaka verslo sprendimams. | 2-3 | Aplinkos tvarumas |
|  | ES struktūrinė parama. ES struktūrinė parama Lietuvos ekonominei ir socialinei plėtrai. Reikalavimai ES paramai gauti. | 1 | Finansinis raštingumas |
| Mokytojo nuožiūra rezervinės pamokos | | 6 |  | | | |
| **Iš viso per mokslo metus** | | **108 valandos** | | | | |